# NÁRODNÁ RADA SLOVENSKEJ REPUBLIKY

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

## VI. volebné obdobie

Číslo: CRD-1118/2015

**1562a**

# Spoločná správa

**výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 308/2000 Z. z. o vysielaní a retransmisii a o zmene zákona č. 195/2000 Z. z. o telekomunikáciách v znení neskorších predpisov a ktorým sa menia a dopĺňajú niektoré zákony (tlač 1562) v druhom čítaní**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Výbor Národnej rady Slovenskej republiky pre kultúru a médiá ako gestorský výbor podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov spoločnú správu výborovNárodnej rady Slovenskej republiky:

**I.**

Národná rada Slovenskej republiky uznesením č. 1878 z 1. júla 2015 pridelila vládny návrh zákona, ktorým sa mení a dopĺňa zákon č. 308/2000 Z. z. o vysielaní a retransmisii a o zmene zákona č. 195/2000 Z. z. o telekomunikáciách v znení neskorších predpisov a ktorým sa menia a dopĺňajú niektoré zákony **(tlač 1562)** na prerokovanie týmto výborom:

 Ústavnoprávnemu výboru Národnej rady SR

 a

 Výboru Národnej rady SR pre kultúru a médiá.

Uvedené výbory prerokovali predmetný vládny návrh zákona v stanovenom termíne.

 **II.**

 Poslanci Národnej rady Slovenskej republiky, ktorí nie sú členmi výborov, ktorým bol vládny návrh zákona pridelený, neoznámili v určenej lehote gestorskému výboru žiadne stanovisko k predmetnému vládnemu návrhu zákona (§ 75 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov).

**III.**

 Vládny návrh zákona, ktorým sa mení a dopĺňa zákon č. 308/2000 Z. z. o vysielaní a retransmisii a o zmene zákona č. 195/2000 Z. z. o telekomunikáciách v znení neskorších predpisov a ktorým sa menia a dopĺňajú niektoré zákony **(tlač 1562)** výbory prerokovali a odporučili **schváliť** s pozmeňujúcimi a doplňujúcimi návrhmi**:**

Ústavnoprávny výbor Národnej rady Slovenskej republiky uznesením č. 644 z  8. septembra 2015 a

 Výbor Národnej rady Slovenskej republiky pre kultúru a médiá uznesením č. 205
z 10. septembra 2015.

**IV.**

 Výbory Národnej rady Slovenskej republiky, ktoré predmetný návrh zákona prerokovali, prijali tieto **pozmeňujúce a doplňujúce návrhy:**

V čl. I 15. bode § 28b odsek 3 znie:

„(3) Do podielu podľa odseku 1 sa započítavajú iba slovenské hudobné diela zaradené do vysielania v čase od 6.00h. do 24.00 h, ktoré nie sú doplnkovým vysielaním a nie sú z väčšej časti sprevádzané hovoreným slovom.“.

Navrhuje sa v zákonnej rovine vymedziť, že do stanoveného podielu, ktorý je vysielateľ povinný v rozhlasovom vysielaní vyhradiť pre slovenské hudobné diela, nemožno započítať hudobné diela, ktoré sú doplnkovým vysielaním, ktoré zvyčajne dopĺňa vysielací čas medzi jednotlivými programami vysielania (najmä reklama, telenákup, zvukové prostriedky oddeľujúce vysielanie reklamy a telenákupu a iná programová interpunkcia) a ani hudobné diela, ktoré sú z väčšej časti sprevádzané hovoreným slovom (tzv. „podmaz“).

Výbor NR SR pre kultúru a médiá

###  Gestorský výbor odporúča schváliť.

V čl. I 23. bode § 76di vrátane nadpisu znie:

„§76di

Prechodné ustanovenie k úpravám účinným od 20. mája 2016

Ustanovenia § 31a ods. 8, § 39 ods. 7 a § 39a ods. 7 v znení účinnom od 20. mája 2016 sa nevzťahujú na programy vyrobené pred 20. májom 2016.“.

Navrhuje sa upraviť znenie prechodného ustanovenia tak, aby sa obmedzenia mediálnej komerčnej komunikácie týkajúcej sa elektronických cigariet a plniacich fľaštičiek pre elektronické cigarety nevzťahovali na programy vyrobené pred nadobudnutím účinnosti tohto návrhu zákona (t.j. pred 20. májom 2016).

Výbor NR SR pre kultúru a médiá

###  Gestorský výbor odporúča schváliť.

V čl. V sa slová „bodov 20 až 22“ nahrádza slovami „bodov 19 až 22“.

Navrhuje sa upraviť účinnosť návrhu zákona tak, aby ustanovenie umožňujúce uložiť sankciu za nedodržanie povinnosti viesť štatistiku o odvysielaných programoch rozhlasovej programovej služby obsahujúcu vyhodnotenie podielu slovenských hudobných diel, nadobudlo účinnosť v ten istý deň ako ustanovenie upravujúce samostatnú povinnosť (t.j. 1. apríla 2016).

Výbor NR SR pre kultúru a médiá

###  Gestorský výbor odporúča schváliť.

**V.**

Gestorský výbor na základe stanovísk výborov, vyjadrených v ich uzneseniach uvedených pod bodom III. tejto spoločnej správy a v stanoviskách poslancov gestorského výboru vyjadrených v rozprave k tomuto návrhu zákona podľa § 79 ods. 4 a § 83 zákona Národnej rady Slovenskej republiky č. 350/1996 Z. z. o rokovacom poriadku NR SR odporúča Národnej rade Slovenskej republiky uvedený vládny návrh zákona (tlač 1562) v znení schválených **pozmeňujúcich a doplňujúcich návrhov** **s c h v á l i ť.**

O pozmeňujúcich a doplňujúcich návrhoch uvedených v  IV. časti tejto spoločnej správy gestorský výbor odporúča hlasovať:

spoločne o bodoch **1 až 3** s návrhom **schváliť.**

 Spoločná správa výborov Národnej rady Slovenskej republiky o výsledku prerokovania predmetného vládneho návrhu zákona vo výboroch Národnej rady Slovenskej republiky v druhom čítaní bola schválená uznesením Výboru Národnej rady Slovenskej republiky pre kultúru a médiá **č. 218** zo 16. septembra 2015.

 Gestorský výbor určil poslanca **Petra Fitza**  za spoločného spravodajcu výborov a poveril ho, aby predniesol spoločnú správu o výsledku prerokovania vládneho návrhu zákona na schôdzi Národnej rady Slovenskej republiky podľa § 25, § 80, § 83, § 84 a § 86 zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

Bratislava 16. septembra 2015

**Dušan Jarjabek, v. r.**

predseda

Výboru NR SR pre kultúru a médiá